**Aiškinamasis raštas**

### PRIE SAVIVALDYBĖS TARYBOS SPRENDIMO projekto „Dėl KLaipėdos miesto savivaldybės turto investavimo IR UAB „GATVIŲ APŠVIETIMAS“ ĮSTATINIO KAPITALO DIDINIMO

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 457 599,99 Eur savivaldybės, kaip vienintelio akcininko, papildomą įnašą uždarajai akcinei bendrovei „Gatvių apšvietimas“ (toliau Bendrovė), didinant bendrovės įstatinį kapitalą, išleidžiant 0,29 Eur nominalios vertės 1 577 931 vienetus paprastųjų vardinių akcijų, nustatant, kad akcijų emisijos kaina lygi jų nominaliai vertei.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant uždarosios akcinės bendrovės kapitalą, jei savivaldybė yra jos dalyvė. Savivaldybė yra Bendrovės vienintelis akcininkas, todėl Savivaldybė gali investuoti turtą, didindama bendrovės įstatinį kapitalą.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu siūloma Savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 457 599,99 Eur, didinant Bendrovės įstatinį kapitalą.

Sprendimas investuoti finansinį turtą tenkina šiuos Lietuvos Respublikos valstybės ir savivaldybių turto valdymo, naudojimo ir disponavimu juo įstatymo 22 straipsnio 2 dalyje nurodytus investavimo kriterijus:

1.investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

2.iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

3.savivaldybės turto investavimu (savivaldybės įnašu) bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas;

4. investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

Lietuvos Respublikos vietos savivaldos įstatymo 6 straipsnio 32 punktas nustato, kad savivaldybių vietinės reikšmės kelių ir gatvių priežiūra, taisymas, tiesimas ir saugaus eismo organizavimas yra savivaldybės savarankiškoji funkcija. Siekiant užtikrinti tinkamą šios funkcijos įgyvendinimą, tikslingas Savivaldybės, kaip vienintelio akcininko, turtinis įnašas Bendrovei, kad ji galėtų įsigyti ir įrengti 124 dekoratyvines apšvietimo atramas Klaipėdos miesto gatvėse: Šiaulių g. – 31 vnt., Vytauto g. – 13 vnt., Liepų g. – 47 vnt., Naujojo Sodo g. – 22 vnt., J. Zauerveino g. – 1 vnt. Vienos atramos su įrengimo darbais preliminari kaina – 3 690 Eur su PVM.

Bendrovei 2015 m. rugsėjo 11 d. Turto patikėjimo sutartimi Nr. J9-1429 yra perduoti valdyti patikėjimo teise miesto gatvių apšvietimo tinklai. Pagal šią sutartį Bendrovė yra įpareigota keisti ir remontuoti susidėvėjusias apšvietimo atramas. Šie darbai atliekami iš sukauptų perduotų apšvietimo tinklų amortizacinių atskaitymų. Klaipėdos miesto savivaldybė yra nusprendusi miesto senamiesčio ir aplinkinėse teritorijose įrengti dekoratyvines apšvietimo atramas. Tokių atramų įsigijimui ir įrengimui reikia daugiau lėšų lyginant su įprastų apšvietimo atramų kainomis. Bendrovė iš sukauptų amortizacinių atskaitymų negali finansuoti dekoratyvinių apšvietimo atramų įsigijimo. Perdavus nurodytas lėšas Bendrovė įrengs dekoratyvines atramas nurodytose miesto gatvėse, o sukauptus amortizacinius atskaitymus panaudos kitų miesto gatvių apšvietimo atramų remontui.

Šiuo metu yra rengiamas Savivaldybės tarybos sprendimo projektas dėl 2017-2019 m. SVP pakeitimo, įtraukiant naują priemonę – UAB “Gatvių apšvietimo įstatinio kapitalo didinimas, siekiant įsigyti ir įrengti dekoratyvines apšvietimo atramas“, numatant 457 600 Eur finansavimą šios priemonės įgyvendinimui.

 Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnis nustato, kad savivaldybių turtinės ir neturtinės teisės akcinėse bendrovėse įgyvendinamos Vyriausybės nustatyta tvarka. Savivaldybių turtinių ir neturtinių teisių įgyvendinimo akcinėse bendrovėse ir uždarosiose akcinėse bendrovėse taisyklių, patvirtintų Lietuvos Respublikos Vyriausybės 2007 m. birželio 6 d. nutarimu Nr. 567 „Dėl valstybės ir savivaldybių turtinių ir neturtinių teisių įgyvendinimo akcinėse bendrovėse ir uždarosiose akcinėse bendrovėse“ 19.1 papunktis nustato, kad tik vadovaudamasis savivaldybės tarybos sprendimaisdėl konkrečios bendrovės savivaldybės administracijos direktorius gali suteikti įgaliojimus balsuoti už (priimti rašytinį sprendimą)bendrovės įstatinio kapitalo didinimąpapildomais įnašais, kai savivaldybei nuosavybės teise priklauso akcijos, suteikiančios daugiau kaip 1/2 visų balsų.

Vadovaujantis Lietuvos Respublikos akcinių bendrovių įstatymo 49 straipsnio 2 dalimi ir 50 straipsnio 1 dalimi, bendrovės įstatinis kapitalas papildomais akcininkų įnašais didinamas tik išleidžiant naujas akcijas. Įstatymo 45 straipsnio 1 dalyje nustatyta, kad akcijos gali būti apmokamos pinigais. To paties straipsnio 2 dalis reglamentuoja, kad akcijos emisijos kaina turi būti ne mažesnė už jos nominalią vertę.

Įgyvendinant aukščiau nurodytų teisės aktų nuostatas, reikalavimus, pažymint, kad pagal Lietuvos Respublikos vietos savivaldos įstatymo 16 straipsnio 3 dalies 9 punktą įstatinio kapitalo didinimas priskirtinas prie paprastosios savivaldybės tarybos kompetencijos įgaliojimų, kurie pagal to paties straipsnio 7 dalį gali būti pavesti vykdyti savivaldybės administracijos direktoriui, siūloma perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 457 599,99 Eur savivaldybės, kaip vienintelio akcininko, papildomą įnašą Bendrovei, didinant

Bendrovės įstatinį kapitalą, išleidžiant 0,29 Eur nominalios vertės 1 577 931 vienetus paprastųjų vardinių akcijų, nustatant, kad akcijų emisijos kaina lygi jų nominaliai vertei.

**3. Kokių rezultatų laukiama.**

Bus investuotas Savivaldybės finansinis turtas ir padidintas UAB „Gatvių apšvietimas“ įstatinis kapitalas ir sudaryta galimybė nurodytose gatvėse įrengti 124 dekoratyvines atramas.

**4. Sprendimo projekto rengimo metu gauti specialistų vertinimai.**

Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Šiuo metu UAB „Gatvių apšvietimas“ įstatinio kapitalo dydis 273 775,95 Eur**,** po padidinimo, bendrovės įstatinis kapitalas sudarytų 731 375,94 Eur. Pokyčiai vienintelio akcininko atžvilgiu nurodyti lentelėje:

|  |  |  |  |  |  |
| --- | --- | --- | --- | --- | --- |
| Eil. Nr. | Akcininkas | Akcijų skaičius vnt. prieš kapitalo padidinimą | Akcijų dalis proc. prieš kapitalo padidinimą | Akcijų skaičius vnt. po kapitalo padidinimo 1 577 931 vnt. akcijų | Akcijų dalis proc. po kapitalo padidinimo |
| 1. | Klaipėdos miesto savivaldybė | 944 055 | 100 | 2 521 986 | 100 |

 **6. Lėšų poreikis sprendimo įgyvendinimui.** Sprendimo įgyvendinimui reikalinga
457 599,99 Eur Savivaldybės biudžeto lėšų.

**7. Galimos teigiamos ar neigiamos sprendimo priėmimo pasekmės.**

Savivaldybės investicija užtikrins UAB „Gatvių apšvietimas“ akcijų įsigijimą, sudarys sąlygas kurti ir plėtoti infrastruktūrą, naudingą visuomenei, pagerinti viešųjų paslaugų kokybę, užtikrinti gaunamą teigiamą socialinį rezultatą bei veiksmingesnį Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimą.

Turto skyriaus vedėjas Edvardas Simokaitis